Document ID: /roh_data/filtered/fineweb-2-filterrobots_roh.jsonl.gz/21489

190 pilots e pilotas èn idas var 1'720 giadas la damaun baud e la saira tard a tschertgar ansiels cun cameras termicas montadas vi da las dronas. Quai sajan 400 engaschaments dapli che l'onn passà. Regula Bollier, collavuratura scientifica da l'Uffizi per chatscha, sa mussa cuntent cun quels resultats.
Quai è ina prestaziuns grondiusa ch'è vegnida prestada.
Mintga di ch'igl è vegnì segà èn sguladas almain 24 dronas tras l’aria en l'entir Grischun. Ina gronda part dals pilots sajan chatschaders u chatschadras. Senza la collavuraziun dad ellas e l’agricultura na fiss il project betg pussaivel.
Recrutar vinavant nova glieud
Ins haja dentant er cumbattì cun difficultads. Pliras giadas sajan dronas crudadas pervia da sbagls tecnics u sbagls da pilot. In'autra sfida saja, che blers purs hajan segà il medem mument. Lura saja difficil dad esser preschent en tut ils lieus.
La finamira per l'onn proxim saja cuntinuar cun ils buns resultats. Perquai èsi previs da recrutar novas pilotas ed auters gidanters sco er d'organisar dapli curs da perfecziunament proxima primavaira. Sco che Regula Bollier ha ditg sin dumonda dad RTR, fissi er bun da pudair cumprar anc intginas dronas per sustegnair intginas secziuns, per exempel en Engiadin'Ota u en la Surselva. Quai saja dentant ina dumonda dal budget.
Ord l'archiv